Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 697/11/2202	Galanta, 22.3.2012
EEČ : 2-17-69-2012

U Z N E S E N I E

Trestná vec:	obvinená XXXXX  
Prečin:	úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Galanta
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
v presne nezistenom čase dňa 29. 04. 2011 v XXXXX, si prostredníctvom XXXXX - zástupcu spoločnosti XXXXX XXXXX požiadala o poskytnutie spotrebiteľského úveru, pričom svoj príjem dokladovala vyplnením tzv. „Klientskej karty, kde uviedla ako svojho zamestnávateľa spoločnosť XXXXX XXXXX a príjem vo výške 587,84 Eur, ktoré dokladovala predložením sfalšovanej pracovnej zmluvy a troch výplatných pások od spoločnosti XXXXX., následne po schválení jej žiadosti o poskytnutie úveru toho istého dňa uzatvorila Zmluvu o spotrebiteľskom úvere číslo 220110935, na základe čoho prevzala finančnú hotovosť vo výške 600,- Eur, ktorú sa zaviazala vrátiť spolu s príslušným poplatkom vo výške 228,- Eur a to v 13-tich pravidelných mesačných splátkach, kde prvé tri splátky boli v sume po 3,- Eurá a ďalšími splátkami v sume po 81,90 Eur v zmysle tejto zmluvy, avšak poskytnutý úver riadne nespláca a u vyššie uvedeného zamestnávateľa nikdy nepracovala, čím spoločnosť XXXXX. uviedla do omylu v otázke splnenia podmienok na poskytnutie úveru alebo na splácanie úveru a svojím konaním jej spôsobila škodu vo výške 822,- Eur. 

Podľa §216 odsek 2 Trestného poriadku je určená obvinenej skúšobná doba v trvaní 24 mesiacov.
Podľa § 216 odsek 4 Trestného poriadku je určené obvinenej v skúšobnej dobe nasledujúce obmedzenie: 
	Podľa § 216 odsek 3 Trestného poriadku obvinenej ukladám, aby poškodenej spoločnosti XXXXX, IXXXXX, škodu vo výške 903,90 Eur, podľa uzavretej dohody o náhrade škody zo dňa 31. 01. 2012,  v priebehu skúšobnej doby uhradila. 
Odôvodnenie:
Uznesením vyšetrovateľa Okresného riaditeľstva policajného zboru v Galante, XXXXX zo dňa 27. 09. 2011 bolo začaté trestné stíhanie pre prečin úverového podvodu podľa § 222 odsek 1 Trestného zákona a vyšetrovateľa Okresného riaditeľstva policajného zboru v Galante, XXXXX zo dňa 25. 10. 2011 vznesené obvinenie XXXXX XXXXX pre prečin úverového podvodu podľa § 222 odsek 1 Trestného zákona na tom skutkovom základe, ako je to uvedené vo výrokovej časti tohto uznesenia.
   
Po preskúmaní spisového materiálu sp. zn. XXXXX som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak  bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.
	
V predmetnej veci sa obvinená XXXXX k spáchaniu skutku v plnom rozsahu priznala, jeho spáchanie oľutovala a výslovne súhlasila s tým, aby prokurátor trestné stíhanie proti nej podmienečne zastavil. Proti uzneseniu si obvinená sťažnosť nepodala. 

Okrem vlastného priznania bola trestná činnosť menovanej obvinenej preukázaná výsluchom splnomocneného zástupcu poškodenej spoločnosti XXXXX a zadováženými listinnými dôkazmi obsiahnutými vo vyšetrovacom spise sp. zn. XXXXX najmä: zmluvou o spotrebiteľskom úvere s prílohami, dohodou o zrážkach zo mzdy, úradným záznamom, správou zo Sociálnej poisťovne a správami a posudkami  na obvinenú.  

Obvinená je stíhaná za prečin úverového podvodu podľa § 222 odsek 1 Trestného zákona, ktorého horná hranica trestnej sadzby predstavuje päť rokov. 

Obvinená nebola doposiaľ súdom trestaná, taktiež nebola prejednávaná pre priestupok a z miesta bydliska je všeobecne hodnotená. 

Dňa 31. 01. 2012 na Okresnom súde v XXXXX uzavrela obvinená XXXXX s poškodenou spoločnosťou XXXXX        XXXXX, dohodu o náhrade škody vo výške 903,90 Eur, v zmysle ktorej sa obvinená zaviazala uhradiť vyššie vyčíslenú škodu v pravidelných mesačných splátkach vo výške 40,- Eur po dobu 22 mesiacov počnúc mesiacom február 2012, pričom posledná splátka bude v sume 63,90 Eur.  
	
Súčasne bola podľa § 216 odsek 2 Trestného poriadku stanovená obvinenej skúšobná doba v trvaní dvadsaťštyri mesiacov, počas plynutia ktorej jej ukladám nahradiť poškodenej spoločnosti XXXXX uplatnenú škodu vo výške 903,90 Eur, podľa uzavretej dohody o náhrade škody zo dňa 31. 01. 2012. Skúšobná doba začne plynúť od právoplatnosti tohto uznesenia.
	
Pokiaľ obvinená v priebehu skúšobnej doby povedie riadny život, uhradí poškodenému škodu v celom rozsahu a splní tým podmienky uvedené v § 217  odsek 1 Trestného poriadku, prokurátor rozhodne, že sa osvedčila. Inak  rozhodne, a to aj počas plynutia skúšobnej doby, že sa v trestnom stíhaní pokračuje.
	
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka